കനത്ത ജാഗ്രതയില് കോസ്റ്റല് പോലീസും കടലോര ജാഗ്രത സമിതിയും കൊടുങ്ങല്ലൂര്: പാകിസ്ഥാനിലേക്ക് പോകാന് ശ്രമിക്കുന്ന ശ്രീലങ്കന് സംഘം അഴീക്കോട് മുനമ്ബം പ്രദേശങ്ങള് ഇടത്താവളമാക്കാന് സാദ്ധ്യതയുണ്ടെന്ന വിവരത്തെ തുടര്ന്ന് കോസ്റ്റല് പൊലീസും കടലോര ജാഗ്രത സമിതിയും കനത്ത ജാഗ്രതയില്. കടല് വഴി ശ്രീലങ്കന് തീവ്രവാദികള് നുഴഞ്ഞു കയറിയേക്കാമെന്ന ഇന്റലിജന്സ് മുന്നറിയിപ്പിനെ തുടര്ന്നാണ് അഴീക്കോട് മുതല് ചേറ്റുവ വരെയുള്ള തീരമേഖലയില് സുരക്ഷ ശക്തമാക്കാന് അഴീക്കോട് തീരദേശ പൊലീസ് വിളിച്ചുചേര്ത്ത കടലോര ജാഗ്രത സമിതിയുടെ പ്രത്യേക അവലോകന യോഗത്തില് തീരുമാനമായത്. ഇന്റലിജന്സ് ബ്യൂറോയിലെ ആറോളം ഉദ്യോഗസ്ഥരാണ് ശ്രീലങ്കന് സംഘത്തിന്റെ നീക്കങ്ങള് നിരീക്ഷിക്കാന് തീരദേശത്ത് തമ്ബടിച്ചിട്ടുള്ളത്. ഹോം സ്റ്റേ, റിസോര്ട്ട്, മറ്റ് ടൂറിസ്റ്റ് കേന്ദ്രങ്ങള് എന്നിവിടങ്ങളില് പരിശോധന നടത്തി സംശയം തോന്നുന്നവരുടെ യാത്രാ രേഖകള് പരിശോധിക്കാനും, കടലിലും കായലിലും തീരപ്രദേശങ്ങളിലും സംശയകരമായ സാഹചര്യത്തില് കാണപ്പെടുന്ന അന്യസംസ്ഥാന തൊഴിലാളികളെയും, യാനങ്ങളെയും, ചരക്ക് നീക്കത്തെയും സംബന്ധിച്ചുള്ള വിവരങ്ങള് കോസ്റ്റല് പൊലീസ് സ്റ്റേഷനില് അറിയിക്കാന് സമിതി അംഗങ്ങള്ക്ക് ഐ.എസ്.എച്ച്.ഒ ടി.ജി ദീലിപ് നിര്ദ്ദേശം നല്കി. അഴീക്കോട് സ്റ്റേഷനില് നടന്ന യോഗത്തില് അഴീക്കോട് മുതല് ചേറ്റുവ വരെയുള്ള കടലോര ജാഗ്രത സമിതി അംഗങ്ങള് പങ്കെടുത്തു. പൊലീസ് ഇന്റര്സെപ്റ്റര് ബോട്ടില് 24 മണിക്കൂര് പട്രോളിംഗ് കുടാതെ കടലോര ജാഗ്രത സമിതിയെ ഉള്പ്പെടുത്തി സംയുക്ത പട്രോളിംഗ് നടത്താനും തീരുമാനമായി. ഓരോ പൊലീസ് സ്റ്റേഷന് പരിധിയിലും 25 പേരടങ്ങുന്ന കടലോര ജാഗ്രത സമിതി അംഗങ്ങളാണ് പ്രവര്ത്തിക്കുന്നത്.